**Έκθεση της** **Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για το νομοσχέδιο «Ο περί της Καλύτερης Εφαρμογής του Τίτλου VII του Τρίτου Μέρους της Συμφωνίας Εμπορίου και Συνεργασίας Μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου (Εφαρμοστικές Διατάξεις) Νόμος του 2022.»**

**Παρόντες:**

 Νίκος Τορναρίτης, πρόεδρος Γιώργος Κουκουμάς

 Φωτεινή Τσιρίδου Χριστιάνα Ερωτοκρίτου

 Νίκος Γεωργίου Σωτήρης Ιωάννου

 Ανδρέας Πασιουρτίδης Χαράλαμπος Θεοπέμπτου

 Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως μελέτησε το πιο πάνω νομοσχέδιο σε συνεδρία της, που πραγματοποιήθηκε στις 18 Μαρτίου 2022. Στην εν λόγω συνεδρία κλήθηκαν και παρευρέθηκαν ενώπιον της επιτροπής εκπρόσωποι του Υπουργείου Δικαιοσύνης και Δημοσίας Τάξεως, της Αστυνομίας Κύπρου και της Νομικής Υπηρεσίας της Δημοκρατίας.

 Σκοπός του νόμου που προτείνεται είναι η θέσπιση νομοθεσίας, ώστε να καθορισθούν οι αρμόδιες αρχές της Δημοκρατίας αναφορικά με την έκδοση και εκτέλεση ενταλμάτων σύλληψης εκζητούμενων προσώπων και τις διαδικασίες παράδοσής τους μεταξύ της Δημοκρατίας και του Ηνωμένου Βασιλείου για διευκόλυνση της εφαρμογής των διατάξεων του Τίτλου VII του Τρίτου Μέρους της Συμφωνίας Εμπορίου και Συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου, η οποία εγκαθιδρύει σύστημα έκδοσης εκζητούμενων προσώπων μεταξύ των κρατών μελών της Ευρωπαϊκής Ένωσης και του Ηνωμένου Βασιλείου.

 Ειδικότερα, με τις πρόνοιες του νομοσχεδίου προβλέπονται κυρίως τα ακόλουθα:

1. Εφαρμογή των διατάξεων του Τίτλου VII του Τρίτου Μέρους της υπό αναφορά συμφωνίας, σε περίπτωση σύλληψης και παράδοσης εκζητουμένου μεταξύ της Δημοκρατίας και του Ηνωμένου Βασιλείου για σκοπούς άσκησης ποινικής δίωξης, εκτέλεσης στερητικής της ελευθερίας ποινής ή στερητικού της ελευθερίας μέτρου ασφάλειας.
2. Καθορισμός της κεντρικής αρχής, της αρμόδιας δικαστικής αρχής έκδοσης εντάλματος σύλληψης στη Δημοκρατία και της αρμόδιας δικαστικής αρχής εκτέλεσης εντάλματος σύλληψης στη Δημοκρατία.
3. Παροχή δυνατότητας παράδοσης Κυπρίων πολιτών προς εκτέλεση εντάλματος των αρχών έκδοσης του Ηνωμένου Βασιλείου, υπό την προϋπόθεση ότι το Ηνωμένο Βασίλειο παραδίδει πολίτες του προς εκτέλεση εντάλματος αρχής έκδοσης της Δημοκρατίας, στη βάση της αρχής της αμοιβαιότητας.
4. Καθορισμός της αρμόδιας δικαστικής αρχής εκτέλεσης του εντάλματος ως αρμόδιας αρχής για την επιλογή του εντάλματος σύλληψης που θα εκτελεστεί και των περιστάσεων που θα συνεκτιμηθούν για τον σκοπό αυτό, σε περίπτωση κατά την οποία δύο ή περισσότερα κράτη μέλη της Ευρωπαϊκής Ένωσης έχουν εκδώσει ευρωπαϊκό ένταλμα σύλληψης ή ένταλμα σύλληψης για το ίδιο πρόσωπο.
5. Καθορισμός του Υπουργού Δικαιοσύνης και Δημοσίας Τάξεως ως αρμόδιας αρχής να αποφασίζει κατά πόσο απαιτείται να δοθεί προτεραιότητα σε ένταλμα σύλληψης ή σε αίτηση έκδοσης και καθορισμός των περιστάσεων που θα συνεκτιμηθούν για τον σκοπό αυτό, σε περίπτωση κατά την οποία για το ίδιο πρόσωπο έχει υποβληθεί για εκτέλεση ένταλμα σύλληψης και, παράλληλα, αίτηση έκδοσης από τρίτη χώρα, δυνάμει πολυμερούς ή διμερούς σύμβασης που δεσμεύει τη Δημοκρατία.
6. Καθορισμός της κεντρικής αρχής, ήτοι του Υπουργείου Δικαιοσύνης και Δημοσίας Τάξεως, ως της αρμόδιας αρχής για την παραλαβή αιτήσεων και όλων των σχετικών εγγράφων για τη διέλευση μέσω της Δημοκρατίας εκζητούμενων προσώπων.

 Η εκπρόσωπος του Υπουργείου Δικαιοσύνης και Δημοσίας Τάξεως ενημέρωσε την επιτροπή ότι οι προτεινόμενες ρυθμίσεις, με εξαίρεση τη ρύθμιση που καθορίζει την αρμόδια αρχή σε περίπτωση συρροής αιτήσεων, έχουν κοινοποιηθεί με σχετικές γνωστοποιήσεις στην Ευρωπαϊκή Επιτροπή, στο πλαίσιο των ενωσιακών υποχρεώσεων της Δημοκρατίας ως κράτους μέλους, επισημαίνοντας παράλληλα ότι η ψήφιση του νομοσχεδίου κρίθηκε αναγκαία, καθώς οι εν λόγω γνωστοποιήσεις θέτουν γενικές παραμέτρους και ως εκ τούτου δεν κρίνονται ικανοποιητικές για την ορθή εφαρμογή των προνοιών της συμφωνίας, ενώ ο προτεινόμενος νόμος περιλαμβάνει συγκεκριμένες πρόνοιες και θα διευκολύνει τα δικαστήρια και τους δικηγόρους που θα κληθούν να εφαρμόσουν τη συμφωνία.

 Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, αφού έλαβε υπόψη όλα όσα τέθηκαν ενώπιόν της, κατέληξε στις πιο κάτω θέσεις:

1. Ο πρόεδρος και τα μέλη της βουλευτές της κοινοβουλευτικής ομάδας του Δημοκρατικού Συναγερμού και το μέλος της βουλευτής του Κινήματος Οικολόγων-Συνεργασία Πολιτών υιοθετούν τους σκοπούς και τις επιδιώξεις του νομοσχεδίου και εισηγούνται στη Βουλή την ψήφισή του σε νόμο.

2. Τα μέλη της βουλευτές των κοινοβουλευτικών ομάδων ΑΚΕΛ-Αριστερά-Νέες Δυνάμεις και του Δημοκρατικού Κόμματος, καθώς και το μέλος της βουλευτής του Εθνικού Λαϊκού Μετώπου, επιφυλάχθηκαν να τοποθετηθούν επί των προνοιών του νομοσχεδίου κατά τη συζήτησή του ενώπιον της ολομέλειας του σώματος.

 Σημειώνεται ότι, σε περίπτωση ψήφισης του νομοσχεδίου σε νόμο, θα τροποποιηθεί ο τίτλος του, ώστε να αναφέρεται ως «Ο περί της Καλύτερης Εφαρμογής του Τίτλου VII του Τρίτου Μέρους της Συμφωνίας Εμπορίου και Συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου (Εφαρμοστικές Διατάξεις) Νόμος του 2022».

22 Μαρτίου 2022

ΜΧ/ΧΜ/ΜΓ

(Αρ. Φακ.: 23.01.063.061-2022)